Karl H. Bornhøft (SF), 2011-02-01:
Hr. Per Ørum Jørgensens forslag til folketingsbeslutning om maksimalt 30 minutters transporttid til nærmeste sygehus kan jo kun kaldes prisværdigt, især da når det hæftes op på argumentet om, at man vil give alle borgere den samme tryghed.
Det skal heller ikke skjules herfra, at den grundlæggende idé arbejder vi også meget gerne med i SF.
Men der er altså et eller andet ved forslaget, der minder os om, at valget på en eller anden måde nærmer sig.
For vi mener rent faktisk, at det er problematisk, at der med det her beslutningsforslag ikke er fremsat nogen som helst konkrete bud på, hvordan målet skal opnås finansieringsmæssigt, eller forslag til, hvilke geografiske hensyn der skal tages i forbindelse med den fremtidige sygehusstruktur i Danmark for at opnå det her.
Vi skal sikre patienterne bedre behandling og overlevelseschancer i et højt specialiseret sygehusvæsen.
Det er anderledes, end det har været.
Og vi skal samtidig arbejde for kortere transporttid og bedre behandling under selve transporten.
Det er sådan set med den tilgang, at vi gerne vil behandle området fremover.
Samtidig synes jeg måske nok, at det er lige rigelig overraskende, at hr. Per Ørum Jørgensen vil stå frem med det her budskab, samtidig med at Kristendemokraterne og hr. Per Ørum Jørgensen jo rent faktisk har stået bag de forlig, der har været, om finansloven for 2011 og de foregående finanslove.
Det er jo en stemme, der i den her sammenhæng har betydet, at regionerne i den her periode allerede har fremlagt deres spareplaner.
Som det allerede nu har været omtalt, er der jo sket drastiske ændringer i Region Midtjylland.
Derfor synes jeg måske, at det skulle med ind i de her overvejelser, hvorfor det er sådan ude i regionerne, at den målsætning, som jo faktisk tilkendegives i forslaget, bliver direkte modarbejdet med den økonomiske ramme, den skal indpasses efter.
Hvis hr. Per Ørum Jørgensen virkelig ville arbejde for, at der er maksimalt 30 minutters transporttid til nærmeste sygehus, så burde han måske – og det er lidt frækt, det ved jeg godt – genoverveje sin støtte til VK-regeringen og så pege på et alternativ i stedet for, for her kan vi jo se, hvad hr. Per Ørum Jørgensen i hvert fald får.
Vi vil bruge 2 mia. kr. til forebyggelsen, og det betyder faktisk noget, også i den her sammenhæng.
Der er for os ingen tvivl om, at det vil give noget af det løft, som i hvert fald kunne være med til virkeliggøre nogle af de hensigter, der bliver tilkendegivet her.
Det er uden for enhver diskussion, at akutbehandlingen er fundamental og afgørende for rigtig mange, og det er derfor, at vi også f.eks. i vores valgkamp satser utrolig meget på akutlægebiler og på bedre udstyrede ambulancer, og så i øvrigt på at sørge for, at der er de penge til at drive et lokalt sundhedsvæsen, som der skal til.
Det er med baggrund i det, at vi ønsker at være med til at skabe øget tryghed for borgerne.
Det er jo så lige præcis det modsatte, man oplever ude i regionerne, hvor de må omsætte de beslutninger, der er truffet herinde, i besparelser.
Det er jo den virkelighed, som vi også er nødt til at forholde os til, uanset om vi kan lide den eller ej.
Vi fortsætter også gerne diskussionen i udvalget, og vi vil altså tillade os, modsat hr. Per Ørum Jørgensen, at satse på, at en ny regering kan løfte det, hr. Per Ørum Jørgensen sammen med mange af os andre egentlig gerne ville løfte.